
RAPORT DE SPECIALITATE 

privind atribuirea contractului de lucrări pentru obiectivul de investiţii:

 ,,Execuţie podeţ canal desecare CCP263 str. Neajlov”  
către Societatea Drumuri Municipale Timişoara SA, în temeiul art. 31 din Legea nr. 98/2016

Conform art. 8 alin. (1) din Legea nr. 51/2006 a serviciilor comunitare de utilităţi publice, autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice.

Potrivit art. 8 alin. (3) din  Legea nr. 51/2006 a serviciilor comunitare de utilităţi publice, în exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu:

a) elaborarea şi aprobarea strategiilor proprii privind dezvoltarea serviciilor a programelor de reabilitare, extindere şi modernizare a sistemelor de utilităţi publice existente, precum şi a programelor de înfiinţare a unor noi sisteme, inclusiv cu consultarea operatorilor;

b) coordonarea proiectării şi execuţiei lucrărilor tehnico-edilitare, în scopul realizării acestora într-o concepţie unitară şi corelată cu programele de dezvoltare economico-socială a localităţilor, de amenajare a teritoriului, urbanism şi mediu.


În conformitate cu prevederile art. 1 alin. 4 lit. d), f) din Legea nr. 51/2006 a serviciilor comunitare de utilităţi publice, serviciile comunitare de utilităţi publice au caracter permanent,  regim de funcţionare continuu şi presupun existenţa unei infrastructuri tehnico-edilitare adecvate. 
Potrivit prevederilor O.G. nr.71/2002, serviciile publice de administrare a domeniului public şi privat de interes local sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi se grupează după obiectul activităţilor şi acţiunilor de utilitate publică şi interes public local.

În conformitate cu prevederile art.2 lit. a) din O.G. nr.71/2002, serviciile de administrare a domeniului public si privat sunt definite ca reprezentând „totalitatea acţiunilor şi activităţilor edilitar-gospodăreşti prin care se asigură administrarea, gestionarea şi exploatarea bunurilor din domeniul public şi privat al unităţilor administrativ-teritoriale, altele decât cele date, potrivit legii, în administrarea altor servicii publice locale”. Acestea sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi grupează activităţi edilitar-gospodăreşti şi acţiuni de utilitate şi interes public local, având ca obiect, printre altele, şi „construirea, modernizarea, exploatarea şi întreţinerea strazilor, drumurilor, podurilor, viaductelor, a pasajelor rutiere şi pietonale, subterane şi supraterane;", conform art.3 alin.1 lit. a) din O.G. nr.71/2002.
Articolul 5 pct. 2 lit. a) din O.G. nr.71/2002 precizeză că principalele activităţi edilitar- gospodăreşti specifice serviciilor de administrare a domeniului public şi privat, desfăşurate la nivelul municiilor trebuie să asigure executarea lucrărilor de construire, modernizare şi întreţinere a străzilor şi a drumurilor, în strictă corcondanţă cu documentaţiile de urbansim. 
Înfiinţarea, organizarea, coordonarea şi reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionarii şi gestionării acestora intra în atribuţiile şi responsabilitatea exclusiva a acestor autorităţi (art. 7 alin. (1) din OG nr. 71/2002). 


Articolul 19 alin. (1) din OG nr. 43/1997, zona străzilor include partea carosabilă, acostamentele, şanţurile, rigolele, trotuarele, spaţiile verzi care separă sensurile de circulaţie, pistele pentru ciclişti, suprafeţele adiacente pentru parcaje, staţionări sau opriri, precum şi suprafeţele de teren necesare amplasării anexelor acestora. Pe sectoarele de străzi fără canalizare se va asigura scurgerea apelor prin şanţuri sau rigole amenajate

În conformitate cu prevederile art. 22 din OG nr. 43/1997, administrarea drumurilor judeţene se asigură de către consiliile judeţene, iar a drumurilor de interes local, de către consiliile locale pe raza administrativ-teritorială a acestora. 

În programul de dezvoltare aferent anului 2022 este cuprins obiectivul de investiţii  ,,Execuţie podeţ canal desecare CCP263 str. Neajlov”, prin care se propune execuţia unui podeţ pe strada Neajlov din Cartierul Ciarda Roşie, la traversarea acesteia peste canalul de desecare CCP 263 (HCn 1498). 

Situaţia actuală în ceea ce priveşte traversarea canalului CCP263 de strada Neajlov, implică neajunsuri privind circulaţia rutieră şi pietonală în acest punct: îngustarea părţii carosabile pe sectorul traversării canalului, lipsa oricăror elemente de protecţie corespunzătoare (parapete pietonale şi direcţionale), precum şi modalitatea de continuitate a canalului: un provizorat impropriu, tub cu diametru insuficient, deteriorat, care nu asigură debitele de scurgere necesare al apei din canal.

Prin prezentul proiect se propune execuţia unei structuri de traversare a canalului HCn 1498 (podeţ) printr-o soluţie care să asigure atât debitul de scurgere al apei din canal cât şi funcţionalitatea străzii care îl traversează, în concordanţă cu situaţia actuală de pe teren, gospodăria subterană actuală, lăţimea actuală a părţii carosabile etc.

Studiul de Fezabilitate aferent obiectivului de investiţii ,,Execuţie podeţ canal desecare CCP263 str. Neajlov” a fost întocmit de către S.C. COSO CONS S.R.L. în baza contractului de prestare de servicii nr. 260/31.08.2015, şi aprobat prin H.C.L.T.M. nr. 438/21.11.2017, devizul fiind actualizat prin H.C.L.T.M. nr. 356/26.07.2022.

Potrivit art. 31 din Legea nr. 98/2016 privind achiziţiile publice:

(1) Prezenta lege nu se aplică contractelor de achiziţie publică/acordurilor-cadru atribuite de o autoritate contractantă unei persoane juridice de drept privat sau de drept public în cazul în care sunt îndeplinite cumulativ următoarele condiţii:

a) autoritatea contractantă exercită asupra persoanei juridice în cauză un control similar celui pe care îl exercită asupra propriilor departamente sau servicii;

b) mai mult de 80% din activităţile persoanei juridice controlate sunt efectuate în vederea îndeplinirii sarcinilor care îi sunt încredinţate de către autoritatea contractantă care o controlează sau de către alte persoane juridice controlate de respectiva autoritate contractantă;

c) nu există participare privată directă la capitalul persoanei juridice controlate, cu excepţia formelor de participare a capitalului privat care nu oferă controlul sau dreptul de veto, dar a căror existenţă este necesară potrivit dispoziţiilor legale, în conformitate cu Tratatele, şi care nu exercită o influenţă determinantă asupra persoanei juridice controlate.

Prin adresa cu nr. 8336/18.11.2021 înregistrată la Primăria Municipiului Timişoara cu nr. RE2021-1625/19.11.2021 Societatea Drumuri Municipale Timişoara SA ne aduce la cunoştinţă faptul că îndeplineşte toate cele trei condiţii prevăzute de art. 31 alin. (1) din Legea nr. 98/2016. 


Astfel, ca urmare a acestei adrese, în data de 07.12.2021, prin adresa cu nr. SC2021-33554/07.12.2021 am solicitat Agenţiei Naţionale pentru Achiziţii Publice să ne comunice dacă Municipiul Timisoara în calitate de autoritate contractantă, este îndreptățită să aplice prevederile art. 31 alin. (1) –(3) din Legea nr. 98/2016 privind achiziţiile publice, pentru atribuirea acestui obiectiv de investitii, către Societatea Drumuri Municipale Timişoara SA.


Agenția Națională pentru Achiziții Publice, ne transmite prin adresa nr. 26033/06.01.2022 înregistrată la Primăria Municipiului Timișoara  cu nr. SC2022-1401/20.01.2022 faptul că, în calitate de autoritatea contractantă, Municipiul Timişoara se poate prevala de excepţia prevăzută la art 31 alin. (1) – (2) din Legea nr. 98/2016, în cazul atribuirii contractelor de achiziţie publică/acordurilor-cadru către 
Societatea Drumuri Municipale Timişoara SA, sub rezerva asumării de către Societatea Drumuri Municipale Timişoara SA a îndeplinirii condiţiei prevăzute la art. 31 alin. (1) lit. b) din Legea nr. 98/2016.
Ca urmare a răspunsului ANAP, am solicitat Societăţii Drumuri Municipale Timişoara SA să ne comunice:

·  Oferta tehnică şi financiară pentru executarea lucrărilor pentru obiectivul de investiţii ,,Execuţie podeţ canal desecare CCP263 str. Neajlov”;

· Asumarea, prin declaraţie pe propria răspundere, a îndeplinirii condiţiei prevăzute la art. 31 alin. (1) lit. b) din Legea nr. 98/2016, coroborat cu prevederile art. 31 alin. (7) din Legea nr. 98/2016, raportat la servicii, produse şi lucrări din ultimii 3 ani anteriori atribuirii contractului.

Prin adresa înregistrată la Primăria Municipiului Timişoara cu nr. SC2022-19781/05.08.2022, Societatea Drumuri Municipale Timişoara SA,  a depus oferta sa şi declaraţia privind asumarea îndeplinirii condiţiei prevăzute la art. 31 alin. (1) lit. b) din Legea nr. 98/2016, coroborat cu prevederile art. 31 alin. (7) din Legea nr. 98/2016, raportat la servicii, produse şi lucrări din ultimii 3 ani anteriori atribuirii contractului.

În aceeași ordine de idei, dorim să subliniem și faptul că nici Directiva 24/2016/UE (transpusă în legislația noastră prin intermediul Legii nr. 98/2016) și nici Directiva 25/2016/UE, nu obligă autoritățile/entitățile contractante să atribuie contracte pentru desfășurarea acelor activități pe care acestea doresc să le realizeze la nivel intern. Astfel, în cadrul Recitalului 5 din Directiva 24/2016/UE se precizează în mod expres că ar trebui reamintit că prezenta directivă nu obligă sub nicio formă statele membre să contracteze sau să externalizeze furnizarea de servicii pe care doresc să le pună la dispoziție ele însele sau să le organizeze prin alte mijloace decât prin contracte de achiziții publice, în sensul prezentei directive.

Aplicarea normelor privind achizitiile publice nu trebuie sa interfereze cu libertatea autorităților publice de a-și îndeplini atribuțiile de serviciu public atribuite acestora, prin utilizarea resurselor proprii, care includ posibilitatea cooperării cu alte autorități publice sau persoane juridice care le aparțin. Astfel, legislatia europeana sustine ca trebuie garantat faptul ca situatiile de acest gen in care autoritatile publice doresc atribuirea unor contracte catre persoanele juridice pe care le controleaza, cu capital social integral al unitatilor administrativ-teritoriale, infiintate de autoritatile deliberative ale unitatilor administrativ-teritoriale respective, nu au ca rezultat o denaturare a concurentei de pe piata. 

Instrucţiunea ANAP nr. 1/2018 privind modul de interpretare a aplicării prevederilor art. 31 din Legea nr. 98/2016 privind achizițiile publice, care la art. 2 alin. (1), precizează: atunci când autoritatea contractantă are nevoie de anumite produse, servicii sau lucrări, aceasta are, de regulă, două opţiuni pentru satisfacerea nevoilor apărute:

a) să le achiziţioneze de pe piaţa liberă prin aplicarea unei proceduri de atribuire sau prin achiziţie directă, în condiţiile legii; sau

b) să le realizeze intern, cu resursele proprii sau ale unei persoane juridice în condiţiile art. 31 din Legea nr. 98/2016, cu modificările şi completările ulterioare.

Potrivit art. 14 din Instrucţiunea ANAP nr. 1/2018, autorităţile contractante au obligaţia de a elabora o notă justificativă în cazul atribuirii contractelor de achiziţie publică, prin care se va justifica încadrarea în prevederile legale precizate la art. 31 din Legea nr. 98/2016, cu modificările şi completările ulterioare. 
Astfel, Biroul Hidrotehnic, Termoficare, Gaz a întocmit Nota justificativă nr. SC2022-20693/   18.08.2022 privind încadrarea în prevederile art. 31 din Legea nr. 98/2016 a procedurii de atribuire a contractului pentru realizarea obiectivului de investiţii ,,Execuție podeț canal desecare CCP263 str. Neajlov”, către Societatea Drumuri Municipale Timişoara SA.

În vederea selectării unui ofertant ca urmare a unei proceduri de încredințarea directă a unui contract de lucrări către operatorii economici menționați la art. 31 alin. (1) din din Legea nr. 98/2016 privind achiziţiile publice, trebuie să se demonstreze faptul că ofertantul astfel selectat execută repectiva lucrare la prețul pieței.
 Astfel, a fost evaluată şi analizată oferta depusă de Societatea Drumuri Municipale Timişoara SA. Ca urmare a analizei şi evaluării ofertei, conform Notei justificative nr. SC2022-20692/18.08.2022 s-a constatat că aceasta se încadrează în valoarea estimată conform documentelor financiare şi tehnice întocmite de proiectant la faza Proiect Tehnic. Oferta cuprinde doar cheltuielile aferente cap. 4, ”cheltuieli pentru investiția de bază” din Devizul General al obiectivului menționat.

Potrivit art. 129 alin. (2), lit.a, c) şi d, alin. (3), lit.d din din OUG nr. 57/2019 privind Codul administrativ, cu modificările şi completările ulterioare, consiliul local are iniţiativă şi hotărăşte, în condiţiile legii, în toate problemele de interes local, are ca atribuţii administrarea domeniului public şi privat al comunei, oraşului sau municipiului şi exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale, în condiţiile legii.


Ţinând cont de cele mai sus prezentate înaintăm spre aprobarea Consiliului Local:

· Atribuirea contractului pentru actualizarea proiectului tehnic, executarea si finalizarea lucrărilor aferente obiectivului ,,Execuție podeț canal desecare CCP263 str. Neajlov” către Societatea Drumuri Municipale Timişoara SA, în temeiul art. 31 din Legea nr. 98/2016, conform Anexei 1;
· Aprobarea prețurilor conform Devizului ofertă din care rezultă valoarea pentru realizarea lucrărilor este de  543.930,36 lei, cu TVA,  conform Anexei 2;

· Aprobarea cheltuielilor indirecte în cuantum de 10% şi a profitului în cuantum de  5% a Societăţii Drumuri Municipale Timişoara SA .

· Aprobarea notei justificative privind încadrarea în prevederile art. 31 din Legea nr. 98/2016 a Societatea Drumuri Municipale Timişoara SA.;

Durata pentru execuţia lucrărilor proiectate este estimată la 3 luni.


Sursa de finanţare: Bugetul local capitolul Cap 70.02.05.01. Alimentări cu apă.


Având în vedere prevederile legale expuse în prezentul raport, apreciem că Proiectul de hotărâre privind atribuirea contractului de lucrări pentru obiectivul de investiţii: ,,Execuţie podeţ canal desecare CCP263 str. Neajlov”  către Societatea Drumuri Municipale Timişoara SA, în temeiul art. 31 din Legea nr. 98/2016 îndeplineşte  condiţiile pentru a fi supus dezbaterii şi aprobării plenului consiliului local. 

ŞEF SERVICIU A.R.P.,

LUCIAN BUDA
                 ŞEF BIROU H.T.G.,                                                      
              CONSILIER  B. H.T.G.,                                                                

             CAMELIA CEAUŞESCU                                                                   MARINELA LUCUŢ

